Liv Hatle

Liv Kristin Hatle (født 26. februar 1936 i Kirkenes, død 22. juni 2023) var en norsk lege,  kardiolog og forsker. Hun var en pionér innen bruk av doppler- og ultralydteknikk til hjertediagnostikk og publiserte over 125 vitenskapelig artikler og bøker innen dette emnet.

Hennes forskningskarriere var i hovedsak basert på et samarbeid mellom klinisk kardiologi og teknisk miljø ved NTH i Trondheim. Dette innebar at hun tidlig fikk tilgang på ultralydutstyr av høy kvalitet og så potensialet i hastighetsmålinger i hjertet med doppler-ultralyd kombinert med en usedvanlig gjennomføringsevne. Den første studien ble publisert i 1978. Nye studier ga i løpet av de følgende år et betydelig internasjonalt gjennombrudd. Hun ble invitert til lengre forskningsopphold ved blant annet Stanford University og Mayo Clinic i USA og ble etterhvert en av de mest brukte forelesere i verden innen kardiologisk ultralyd. Fra 1992 gjenomførte hun også forskningsopphold ved universitetene i Linköping, Riyadh og Leuven.

Liv Hatle fikk i 1996 Norges forskningsråds pris for fremragende forskning. I 1997 fikk hun Anders Jahres medisinske pris og ble samme år også æresdoktor ved Norges teknisk-naturvitenskapelige universitet. Hun fikk European Association of Cardiology sin gullmedalje i 2003. I 2008 fikk hun sammen med Bjørn Angelsen Nasjonalforeningens Hjertepris for sitt bidrag til å utvikle kardiologisk ultralyddiagnostikk. Prisen ble delt ut av kong Harald.
I 2020 ble hun utnevnt til æresdoktor ved Universitetet i Leuven (Belgia).

Referanser

Fødsler i 1936
Dødsfall i 2023
Norske forskere
Norske leger
Kardiologer
Medlemmer av Det Norske Videnskaps-Akademi
Æresdoktorer ved NTNU
Personer fra Sør-Varanger kommune
Prisen for fremragende forskning